पं. सुदरलाल शर्मा कण्डेल सत्याग्रह का नेतृत्व करने के लिये गांधी जी को आमंत्रण देने कलकत्ता गए. गांधी जी ने आमंत्रण स्वी‍कार कर लिया परन्तु उनके आने के पहले ही आंदोलन सफल हो गया. 20 दिसंबर 1920 को महात्मा गांधी रायपुर पं. शर्मा के साथ रेल्वे स्टेशन पर उतरे. उनके साथ खिलाफत आंदोलन के नेता मौलाना शौकत अली भी थे. गांधी जी ने रायपुर में आज के गांधी चौक पर सभा की. दूसरे दिन वे कार से धमतरी पहुंचे. मकईबंध चौक पर उनका स्वागत हुआ. जानी हुसेन बाड़ा में जनसभा हुई. भारी भीड़ के कारण गुरूर के एक कच्छी व्यापारी ने उन्हें अपने कंधे पर बिठाकर मंच तक पहुंचाया. गांधी जी ने दोपहर का भोजन नत्थूजी जगपात के यहां किया. धमतरी के जमीन्दार बाजीराव कृदत्त ने तिलक स्वराज फंड के लिये 501 रुपये भेंट किए. वापसी में कुरुद में भी गांधी जी ने जनता को संबोधित किया. रायपुर वापस आकर ब्राह्मणपारा में आनंद वाचनालय में महात्मा गांधी ने महिलाओं को संबोधित किया. महिलाओं ने तिलक स्वराज फंड में लगभग 2000 रुपये कीमत के गहने भेंट किए.